和野菜吟
作者：趙希逢
朝代：宋

paragraphs: 人生何用廣田宅，憂懷千歲不滿百。
饑來糲飯薦苜蓿，不必膾鯉更炮鱉。
何人日流餓虎涎，望望一飽蟻慕羶。
豈知山林一天性，悠然野興浩無邊。
冬菁春韭總甘美，入口寒泉生頰齒。
鼎烹雖不羅八珍，盤餐儘定供百指。
不妨寂寞類首陽，免得市聲入耳忙。
蕨薇風味千載下，發以姜橙蘇蔱香。
洗教瓦鼎光如鏡，自拾樵薪歸野徑。
興來小摘烝復湘，不用玉纖巧餖飣。